**Szám:** 1-8/2018. 2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2018. július 26-i rendes, nyilvános ülésére**

**Tárgy:** Az egyes szociális ellátásokról és szolgáltatásokról szóló önkormányzati rendelet módosítása

**Tisztelt Képviselő-testület!**

Városunkban az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 4/2015. (II. 13.) önkormányzati rendelete (a továbbiakban: Rendelet) tartalmazza, melynek az alábbi okok miatt való módosítását indítványozom jelen előterjesztésemmel.

- A Rendelet 3. § (3) bekezdése rögzíti, hogy az eljárás során a szociális törvényben meghatározott eltérésekkel alkalmazni kell a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezéseit. Ezen eljárási törvényt ez év január 01-jétől felváltotta az általános közigazgatási rendtartásról szóló 2016. évi CL. törvény. Javaslom azonban, hogy a módosítás során ez utóbbi törvény pontos cím és szám szerint ne kerüljön hivatkozásra, így egy esetleges újabb központi jogszabályváltozás nem keletkeztet ismételt módosítási szükségességet.

- Szintén az új eljárási törvény hatályba lépéséhez kapcsolódik a következő javaslat. A korábbi eljárási törvény egyértelmű módon deklarálta, hogy önkormányzati hatósági ügyben a fellebbezés elbírálása a képviselő-testület hatáskörébe tartozik, ha az elsőfokú döntést nem a képviselő-testület hozta. Ez a rendelkezés az új törvényben nem szerepel, vélelmezhetően azért, mert a jogalkotó ezt a dolog természetéből fakadó természetességként kezelte. Mindezek ellenére fontosnak tartjuk ezen szabály Rendeletbe foglalását, már csak azért is, mivel a másodfokú határozatokban az illetékesség mellett a hatáskör eredetét is pontos jogszabályi hivatkozás útján kell megjelölni.

- A Rendeletben már korábban szabályoztuk, hogy a rendkívüli települési támogatások körében természetbeni ellátásként egyebek mellett tüzelősegély is nyújtható. Az elmúlt télen vált gyakorlattá, hogy a Szociális Bizottság ilyen jellegű támogatásai mellett a polgármester is élt ezzel a lehetőséggel az azonnali elbírálást igénylő rendkívüli élethelyzetek esetén, tehát akkor, ha a sürgős segítség elmaradása a kérelmező egészségét, netán életét is veszélyeztette volna. Mindezek miatt javaslom, hogy a tüzelősegély konkrétan is kerüljön feltüntetésre a Rendelet 6. § (4) bekezdésében.

- A Rendelet 7. §-a rendelkezik a halálesethez kapcsolódó rendkívüli települési támogatás szabályairól. A jelenlegi szabályozás az ilyen támogatásra való jogosultság jövedelmi határát az öregségi nyugdíj mindenkori legkisebb összegének 200 %-ában, egyedülálló esetén 250 %-ában határozza meg, a támogatási összeg 20.000,- Ft. A temetés jelentős költségvonzatára is tekintettel indítványozom mind a jövedelemhatárok, mind pedig a támogatási összeg emelését azzal a külön tájékoztatással, hogy az ilyen jellegű támogatási kérelmek tömeges benyújtása nem jellemző, számuk az elmúlt három évben 11-13 db volt.

- Talán legérdemibb változtatási javaslatom a jövedelemhatárok számítási alapjához kapcsolódik. A Rendelet jelenlegi megoldása mind a rendkívüli, mind a rendszeres támogatások tekintetében az, hogy az egy főre jutó havi nettó jövedelem számítási alapja a szociális törvény szerinti következő családfogalom: *„Egy lakásban, vagy személyes gondoskodást nyújtó bentlakásos szociális, gyermekvédelmi intézményben együtt lakó, ott bejelentett lakóhellyel vagy tartózkodási hellyel rendelkező közeli hozzátartozók közössége.”*

A fentiekkel kapcsolatban a problémát az jelenti, hogy a szociális törvény közeli hozzátartozó fogalmába a 25 éves vagy annál idősebb vér szerinti gyermek, örökbe fogadott gyermek, mostohagyermek és a Ptk. szerinti gyermekvédelmi nevelőszülő által e jogviszonya keretében nevelt gyermek kivételével a nevelt gyermek nem tartozik bele. Mindez azzal a következménnyel jár, hogy amennyiben egy vagy több ilyen - adott esetben kiemelkedő jövedelemmel rendelkező - gyermek még együtt él a kérelmezővel, úgy őt/őket a jövedelemszámítás szempontjából figyelmen kívül kell hagyni, mely visszaéléseknek is utat engedhet.

A leírtak miatt javaslom, hogy a rendszeres - legfeljebb egy éves, megújítható időszakra vonatkozó - települési támogatások esetében a fent említett számítás alapjaként a szociális törvény szerinti háztartás fogalom kerüljön bevezetésre. (*Háztartás: az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.*)

- Az ápoláshoz kapcsolódó rendszeres települési támogatás a jelenlegi helyi szabályozásunk alapján társadalombiztosítási ellátásra, valamint szolgálati időre jogosít. Gyakorlati szempontból ezért is tartom indokoltnak, hogy egy további feltételként kerüljön megfogalmazásra az is, hogy amennyiben az ápolt személy gondozási szükséglete a napi hat órát nem éri el, úgy a hozzátartozó az ilyen jogcímű támogatásra nem lesz jogosult. Ezzel függ össze azon módosítási javaslatom, hogy szövegszerűen is kerüljön elhelyezésre a Rendeletben az a már jó ideje fennálló gyakorlatunk is, hogy a Zalaszentgróti Szociális, Család- és Gyermekjóléti Központ házi segítségnyújtó szolgáltatója önkormányzati megkeresésre nem csak az ápolás körülményeiről, hanem az ápolt személy gondozási szükségletének napi mértékéről is környezettanulmányt készít, valamint szakvéleményt állít ki.

- Végezetül indítványozom, hogy a Rendelet 19. § (9) bekezdése helyébe egy általánosabb megfogalmazású felhatalmazás kerüljön arra az esetre, amennyiben a kérelemben vagy mellékleteiben foglaltak tartalmát illetően az eljáró Hivatalnak bármely kétsége támad.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelettervezet módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendeletmódosítás szükségességét elsősorban a gyakorlatban felmerült változtatási igények indokolják. A módosítás elmaradása esetén kohézió mutatkozna a helyi rendelet szabályozásai, illetve a vonatkozó gyakorlatok között.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A pénzügyi feltételek rendelkezésre állnak.

Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A fentiek alapján javaslom az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosítását.

Kérem a tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az 1. számú melléklet szerinti tartalommal elfogadni.

**Zalaszentgrót**, 2018. július 13.

 **Baracskai József**

 polgármester

Az előterjesztés a törvényességi előírásoknak megfelel.

  **Dr. Simon Beáta**

 jegyző

1. számú melléklet

**Zalaszentgrót Város Önkormányzata Képviselő-testületének**

**.../2018. (VII. ...) önkormányzati rendelete**

**az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében és a szociális igazgatásról és szociális ellátásokról szóló 1993. évi III. törvény 92. § (1) bekezdésében, valamint 132. § (4) bekezdésének g) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8. és 8a. pontjaiban meghatározott feladatkörében eljárva az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosításáról a következőket rendeli el.

**1. §**

Zalaszentgrót Város Önkormányzata Képviselő-testületének az egyes szociális ellátásokról és szolgáltatásokról szóló 4/2015. (II. 13.) önkormányzati rendeletének (a továbbiakban: Rendelet) 3. § (3) bekezdésében szereplő „a közigazgatási hatósági eljárás és szolgáltatás általános szabályairól szóló 2004. évi CXL. törvény” szövegrész helyébe a „közigazgatási hatósági eljárás általános szabályait megállapító törvény” szöveg lép.

**2. §**

A Rendelet korábban hatályon helyezett 4. § a) pontjába a következő rendelkezés lép:

4. §

a) A Képviselő-testület elbírálja az átruházott hatáskörben meghozott döntésekkel szemben benyújtott fellebbezéseket.

**3. §**

A Rendelet 6. § (4) bekezdése helyébe a következő rendelkezés lép:

6. §

(4) Eseti segélyezési célú rendkívüli települési támogatást állapíthat meg a polgármester az azonnali elbírálást igénylő rendkívüli élethelyzetek esetén, így különösen élelmiszervásárlás, gyógyszer- vagy útiköltség fedezése, térítésköteles egészségügyi ellátás igénybevétele, illetve tüzelősegély céljából.

**4. §**

1. A Rendelet 7. § (2) bekezdésében szereplő „az öregségi nyugdíj mindenkori legkisebb összegének 200 %-át, egyedülálló esetében a 250 %-át” szövegrész helyébe „az öregségi nyugdíj mindenkori legkisebb összegének 250 %-át, egyedülálló esetében a 300 %-át” szöveg lép.
2. A Rendelet 7. § (3) bekezdésében szereplő „20.000,- Ft” szövegrész helyébe a „30.000,- Ft szöveg lép.

**5. §**

A Rendelet 9. § (2) bekezdése helyébe a következő rendelkezés lép:

9. §

(2) A lakhatáshoz kapcsolódó rendszeres települési támogatásra az a személy jogosult, akinek a háztartásában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 250 %-át, és vagyonnal a háztartás egyik tagja sem rendelkezik.

**6. §**

1. A Rendelet 9. § (1) bekezdésében szereplő „családok” szövegrész helyébe a „háztartások” szöveg lép.
2. A Rendelet 10. § (1) bekezdésében, 10. § (4) bekezdés a) pontjában, valamint 11. § (1) bekezdésében szereplő „családjában” szövegrész helyébe a „háztartásában” szöveg lép.
3. A Rendelet 9. § (10) bekezdés a) pontjában, 10. § (11) bekezdés a) pontjában, valamint 11. § (5) bekezdés a) pontjában szereplő „család” szövegrész helyébe a „háztartás” szöveg lép.
4. A Rendelet 11. § (1) bekezdésében szereplő „családi” szövegrész helyébe a „háztartási” szöveg lép.

**7. §**

A Rendelet 10. § (3) bekezdése a következő e) ponttal egészül ki:

10. § (3) bekezdés

e) az ápolt személy gondozási szükségletének mértéke a napi 6 órát nem éri el.

**8. §**

A Rendelet 10. § (4) bekezdés b) pontja helyébe a következő rendelkezés lép:

10. § (4) bekezdés

b) aki, illetve akinek a háztartásában élő személyek az Szt. 4. §-ában meghatározottnál nagyobb vagyonnal rendelkeznek,

**9. §**

A Rendelet 10. § (10) bekezdése helyébe a következő rendelkezés lép:

10. §

(10) A Zalaszentgróti Szociális, Család- és Gyermekjóléti Központ (a továbbiakban: Központ) házi segítségnyújtó szolgáltatója önkormányzati megkeresésre környezettanulmányt készít, valamint szakvéleményt állít ki az ápolt személy gondozási szükségletének napi mértékéről, illetve az ápolás körülményeiről.

**10. §**

A Rendelet 19. § (9) bekezdése helyébe a következő rendelkezés lép:

(9) Amennyiben a kérelemben vagy mellékleteiben foglaltak tartalmát illetően kétség merül fel, úgy a Hivatal a tényállás tisztázása érdekében adatkérés, illetve szakvélemény kiállítása céljából megkeresheti az illetékes közigazgatási vagy egyéb állami szervet, a kérelmező, családja vagy háztartása tagjainak munkáltatóját, illetve szakértőt rendelhet ki.

**11. §**

1. E rendelet a kihirdetését követő napon lép hatályba, és az azt követő napon hatályát veszti.
2. E rendelet rendelkezéseit a folyamatban lévő ügyekben is alkalmazni kell.

 **Baracskai József**  **Dr. Simon Beáta**

 polgármester jegyző

A rendelet 2018. július …. napján kihirdetésre került.

 **Dr. Simon Beáta**

 jegyző